30/12/2009 | Administración LocalMunicipal
Ames
Anuncio de aprobación definitiva do Regulamento de creación de ficheiros de datos de carácter persoal do Concello de Ames

Anuncio Aprobación definitiva do Regulamento de Creación de Ficheiros de Datos de Carácter Persoal do Concello de Ames. Tendo quedado aprobado definitivamente de forma automática, ao non terse presentado reclamacións durante o prazo de exposición pública, o acordo plenario de 29 de outubro de 2009 de aprobación inicial do Regulamento de Creación de Ficheiros de Datos de Carácter Persoal do Concello de Ames, publícase o texto íntegro do mesmo a efectos de que unha vez transcorrido o prazo dos artigos 70 e 65.2 da Lei Reguladora de Bases de Réxime Local, se produza a súa entrada en vigor. Na actualidade son moitas as entidades de ámbito público e privado que recollen e almacenan ordenadamente nos seus ficheiros de soporte papel ou automatizados datos de carácter persoal, é dicir, información relativa a persoas físicas identificadas ou identificables que, dunha forma ou doutra, están vinculadas co exercicio ou co desenvolvemento das súas actividades. A existencia destes ficheiros de carácter persoal e os avances tecnolóxicos, singularmente os informáticos, supoñen posibilidades de intromisión no ámbito da privacidade e da intimidade así como da limitación e vulneración do dereito á autodisposición das informacións que son relevantes para cada persoa. Neste contexto, cabe sinalar que a titularidade destes datos de carácter persoal subministrados a calquera entidade correspóndelle ás persoas e non ás organizacións que os tratan. Con respecto a isto, existe unha ampla lexislación co obxectivo de salvagardar os dereitos fundamentais da cidadanía recollidos na Constitución. A protección de datos de carácter persoal é o dereito que ten toda a cidadanía a que os seus datos persoais non sexan utilizados por parte de terceiros sen a debida autorización; este dereito consiste no control por parte do ou da titular dos datos sobre quen, como, para que, onde e cando son tratados os datos relativos a súa persoa. A Constitución española, no artigo 18, recoñece como dereito fundamental o dereito ao honor, á intimidade persoal e familiar e á propia imaxe e establece que “ a lei limitará o uso da informática para garantir o honor e a intimidade persoal e familiar dos cidadáns e o pleno exercicio dos seus dereitos”. A Lei orgánica 15/1999 de 13 de decembro, de protección de datos de carácter persoal (LOPD), establece un conxunto de medidas para garantir e protexer este dereito fundamental. É responsabilidade das administracións locais o concernente á creación, modificación ou supresión de ficheiros de datos de carácter persoal. En conclusión, a persoa responsable do ficheiro é quen decide sobre a finalidade, sobre o contido e sobre o uso do tratamento dos datos persoais incluídos nel. No entanto, a LOPD establece determinados parámetros que regulan esta capacidade de decisión por parte da persoa responsable do ficheiro. Por un lado, establece os principios de protección de datos que rexen todo o tratamento, que establecen os límites e as pautas ás que debe someterse todo o tratamento de datos persoais para que poida considerarse dentro da legalidade. Asemade, regula os dereitos fundamentais dos afectados ou interesados, que constitúen o núcleo esencial do dereito á protección de datos. Son dereitos irrenunciables e persoalísimos e só poden exercitarse por parte da persoa afectada ou interesada ante a persoa responsable do ficheiro. Así mesmo, os artigos 52 ao 54 do Real decreto 1720/2007 do 21 de decembro, polo que se aproba o regulamento de desenvolvemento da citada Lei orgánica 15/1999, regulan a creación, modificación ou supresión de ficheiros de titularidade pública A disposición adicional primeira da devandita Lei orgánica ordénalles as administracións públicas responsables de ficheiros automatizados adecuarse á citada lei orgánica, debendo aprobar a pertinente disposición de regulación do ficheiro ou adaptar a existente. Neste senso, a Lei 7/1985 de 2 de abril reguladora das bases de réxime local e a Lei 57/2003 de 16 de decembro, de medidas para a modernización do goberno local, atribúenlle ao pleno a elaboración de ordenanzas e regulamentos O presente regulamento ten por obxecto a creación e regulación dos ficheiros de datos de carácter persoal do Concello de Ames. Os ficheiros automatizados e non automatizados do Concello de Ames nos que se conteñen e procesan datos de carácter persoal son os que están recollidos neste regulamento. A regulación dos ficheiros de datos de carácter persoal determina a finalidade dos ficheiros, as persoas ou colectivos sobre os que se obteñen os datos, o procedemento de recollida de datos, a estrutura básica do ficheiro e a descrición dos tipos de datos de carácter persoal incluídos, a cesión dos datos, o órgano responsable dos ficheiros, os servizos ou unidades ante os que se pode exercitar o dereito de acceso, rectificación, cancelación e oposición, e o nivel de medidas de seguridade cos niveis correspondentes a cada un destes ficheiros, en aplicación do Real decreto 994/1999 do 11 de xuño, polo que se aproba o Regulamento de medidas de seguridade dos ficheiros automatizados que conteñan datos de carácter persoal. Créanse os ficheiros de datos de carácter persoal do Concello de Ames que figuran como anexo I co contido recollido no artigo 20 da Lei orgánica de protección de datos de carácter persoal e no artigo 54.1 do Real decreto 1720/2007. Os ficheiros de datos de carácter persoal do Concello de Ames rexeranse polas disposicións que se detallan para cada un deles e estarán sometidos, en todo caso, ás normas legais e regulamentarias de superior rango que lles sexan aplicables. Os datos de carácter persoal rexistrados nos ficheiros regulados neste regulamento só serán utilizados polo persoal debidamente autorizado e para os fins expresamente previstos. Os ficheiros incluídos no ámbito da Lei 15/99 creados antes da aprobación deste regulamento e que son os que a continuación se indican serán cancelados por non adaptarse a lexislación actualmente existente. A titularidade e responsabilidade dos ficheiros de datos de carácter persoal do Concello de Ames corresponde ao propio concello representado polo seu alcalde-presidente. Aplícase ao respecto o réxime establecido no artigo 21 da Lei 15/99 e o establecido especialmente para cada ficheiro en concreto. O Concello de Ames implantará as medidas organizativas e técnicas necesarias para asegurar a confidencialidade de datos. Con este obxectivo adoptará as medidas de seguridade que se establecen no Real decreto 1720/2007 de 21 de decembro polo que se aproba o regulamento de desenvolvemento da Lei orgánica de protección de datos. Ademais, o Concello de Ames velará porque os ficheiros se utilicen para as finalidades que motivaron a súa creación e polo persoal debidamente autorizado. Igualmente velará, con carácter xeral, polo respecto dos principios de protección de datos e só poderán ser obxecto de tratamento os datos que sexan adecuados, pertinentes e non excesivos en relación coas finalidades determinadas, explícitas e lexítimas para os que se obtiveron. As persoas ás que se lles soliciten datos persoais serán informadas previamente de modo expreso, preciso e inequívoco, nos termos que dispón o artigo 5 da Lei orgánica 15/99 do 13 de decembro (LOPD) sen prexuízo dos supostos exceptuados na lei. O órgano ante o que se poden exercer os dereitos de acceso, rectificación, cancelación ou oposición con relación a calquera dos ficheiros municipais de datos de carácter persoal é a alcaldía. Disposición final. Este regulamento entrará en vigor tras a súa aprobación definitiva unha vez publicado integramente no BOP e así que transcorra o prazo previsto nos artigos 70 e 65.2 da Lei reguladora das bases de réxime local. Ames, 21 de decembro de 2009 O alcalde Carlos Antonio Fernández Castro